Jeppe Vontillius
Jeppe Vontillius, 1915-1994, dansk maler. Han blev malersvend 1935 og var 1936-37 og 1940-42 elev af P. Rostrup Bøyesen; fra 1965 underviste han på Det Jyske Kunstakademi. Vontillius' foretrukne motiver var figurer, især kvindeskikkelser, og landskaber, malet i en forenklet udtryksform med dæmpet, gråstemt kolorit af især jordfarver. Han udførte udsmykningsopgaver til bl.a. Haslev Højskole (1969) og Folketinget (1976). Vontillius var medstifter af Bølleblomsten i 1942 og medlem af Martsudstillingen 1957-82; i 1963 modtog han Eckersbergs Medalje.